കാസര്കോട്: അശോകചക്ര സീരീസ് അവാര്ഡുകള്ക്ക് നാമനിര്ദേശം ക്ഷണിച്ചു കാസര്കോട്: കേന്ദ്രസര്ക്കാര് റിപ്പബ്ലിക് ദിനത്തില് നല്കുന്ന ധീരതയ്ക്കുള്ള പരമോന്നത അശോകചക്ര സീരീസ് അവാര്ഡുകള്ക്ക് നാമനിര്ദേശങ്ങള് ക്ഷണിച്ചു. നിര്ദിഷ്ട മാതൃകയിലുള്ള അപേക്ഷ കേന്ദ്രസര്ക്കാറിന് ലഭിക്കാനുള്ള അവസാന തീയതി ഒക്ടോബര് 15. ഇതിലേക്ക് സംസ്ഥാന സര്ക്കാറിന് നാമനിര്ദേശം ലഭിക്കാനുള്ള അവസാന തീയതി ഒക്ടോബര് അഞ്ച്. അശോകചക്ര, കീര്ത്തിചക്ര, ശൗര്യചക്ര എന്നിവയാണ് അവാര്ഡുകള്. പ്രതിരോധ സേനാംഗങ്ങള്ക്ക് പുറമെ ജീവിതത്തിന്റെ നാനാതുറകളില്പെട്ട സിവിലിയന് പൗരന്മാര്, പോലീസ് സേനാംഗങ്ങള്, കേന്ദ്ര സായുധ പോലീസ് സേനാംഗങ്ങള്, റെയില്വേ പ്രൊട്ടക്ഷന് ഫോഴ്സ് എന്നിവര്ക്കും നാമനിര്ദേശത്തിന് അര്ഹതയുണ്ട്. നാമനിര്ദേശം ചെയ്യപ്പെടുന്ന വ്യക്തി അവാര്ഡിന് അനുയോജ്യമായ ആളാവണം. വ്യക്തിയുടെ ധീരപ്രവൃത്തിയുടെ ക്രമപ്രകാരമുള്ള വിശദമായ വിവരങ്ങള്, അതിനായി എടുത്ത അപായ സാധ്യത, എന്നിവ വ്യക്തമാക്കണം. പോലീസ് എഫ്ഐആര് പോലെ ഇതിനെ സാധൂകരിക്കുന്ന പോലീസ് റിപ്പോര്ട്ടുകള് ചേര്ക്കണം. വ്യക്തിയുടെ സ്വഭാവം, പൂര്വ്വകാല ചരിത്രം എന്നിവ സാധൂകരിക്കുന്ന സര്ട്ടിഫിക്കറ്റ് ഉണ്ടായിരിക്കണം. ആധാരമായ സംഭവം 2020ലോ 2021ലോ നടന്നതായിരിക്കണം. വ്യക്തിയുടെ ഫോട്ടോ, ജീവിത ചിത്രം എന്നിവയും വേണം.